מיסטר ברוקס

עלילה

ארל ברוקס (קווין קוסטנר) הוא הבעלים של חברה מצליחה, בעל, ואב לנערה. בתחילת הסרט זוכה ארל בפרס "איש השנה" בלשכת המסחר שבפורטלנד. ארל ברוקס לוקה בפיצול אישיות, וה'אני' השני שלו הוא מארשל (ויליאם הרט), אשר מכור למעשי רצח. ארל משוחח, מתייעץ ואף מתווכח עם מארשל, בתוך ראשו.
לאחר קבלת תואר "איש השנה", יוצא ארל ברוקס לרצוח של זוג רקדנים לאחר שלא רצח במשך שנתיים. אף על פי שהתכנון של הרצח היה מושלם, הוא מבצע טעות ויורה למוות ברקדנים כאשר החלון שבחדרם לא כוסה בוילון.
ארל משתתף בפגישות של "אלכוהוליסטים אנונימיים" (הוא רק אומר שהוא מכור- מבלי לציין למה), ואומר למארשל שזה מה שמנע ממנו לבצע מעשי רצח במשך שנתיים.
ביום שלמחרת, ג'יין, בתו של ארל, חוזרת לביתו ומודיעה שהיא נשרה מהלימודים ושהיא בהריון, אך ארל חושש שהיא מסתירה דבר רציני יותר. במקביל, לחייו של ארל נכנס אדם המכנה את עצמו בשם "מיסטר סמית'", מציצן שנהג לצלם את זוג הרקדנים באקטים מיניים, וצילם את ארל בחדרם של הזוג במהלך הרצח. "מיסטר סמית'" מודיע לארל שהוא יודע שהוא- ארל- הרוצח הסדרתי הידוע בשם "רוצח טביעת האצבע". "מיסטר סמית'" דורש מארל לקחת אותו לרצח הבא שיבצע, וארל מסכים בלית ברירה, אף על פי שלפני כן נשבע שלא ירצח יותר.
בינתיים, הבלשית טרייסי אטווד (דמי מור) לוקחת על עצמה את התיק של "רוצח טביעת האצבע" וניגשת מיד לתחקר את "מיסטר סמית'" (ששמו האמיתי הוא באפורד). טרייסי מאמינה שהוא מסתיר פרט מסוים לגבי הרצח. במקביל, טרייסי מתמודדת עם בעיות משלה, כגון בעלה לשעבר אשר דורש פיצויי גירושין, ורוצח סדרתי שנמלט הידוע בשם "מיקס" אשר אותו טרייסי כלאה בעבר, וכעת מנסה לנקום בבלשית. "מיקס" תוקף את טרייסי ברחוב, אך היא מצליחה להימלט.
בלשים מגיעים לביתו של ארל כדי לתחקר את בתו שעזבה את בית הספר מיד לאחר שתלמיד בבית ספרה נרצח באמצעות גרזן. בתו מכחישה כל קשר לרצח, אך ארל חושש שהיא הרוצחת, וכמוהו- גם היא מכורה למעשי רצח. כדי להצילה ממאסר, הוא נוסע לבית ספרה ורוצח תלמיד נוסף באותה דרך שבה נרצח התלמיד הקודם, בזמן שבתו נמצאת בביתו, כדי ליצור רושם שהמעשה בוצע על ידי רוצח סדרתי שנמצא באזור. במקביל ארל ומארשל מתכננים כיצד להיות צעד אחד לפני "מיסטר סמית'", ולומדים כל מה שהם יכולים לגבי הבלשית טרייסי שרודפת אחריהם.
ארל מתחיל להעריך מחדש את חייו, ומגיע למסקנה שהפתרון הטוב ביותר הוא הרצח של עצמו- דבר המעורר את כעסו של מארשל. תוכניתו היא לקחת את "מיסטר סמית'" לרצח הבא שלו כפי שהוסכם, בתקווה ש"מיסטר סמית'" יאזור אומץ לרצוח את ארל לאחר מכן. טרייסי עורכת חיפוש בדירתו של "מיסטר סמית'", אף על פי שלא קיבלה צו חיפוש, וחושדת שהוא "רוצח טביעת האצבע". כשהיא נכנסת לדירתו, היא מוצאת דירה ריקה, והדבר היחידי שהיא מוצאת הוא הכתובת שאליה כל הרהיטים מובלים. בשלב זה, נשלח בלש לעצור אותה בחשד לרציחתם של בעלה לשעבר ופרקליטתו, שלמעשה נרצחו על ידי ארל ו"מיסטר סמית'". היא נמלטת מהבלש ומגיעה לכתובתו החדשה של סמית', שם היא פוגשת במקרה את "מיקס". במקום מתפתח קרב יריות שמסתיים בהתאבדותו של "מיקס".
מעט לפני כן, כאשר ארל ו"מיסטר סמית'" מגיעים לזירת הרצח, מתברר שהקורבנות שלו הם בעלה לשעבר של טרייסי ופרקליטתו. מרוב פחד, "מיסטר סמית'" מרטיב את מכנסיו, ומותיר שלולית של שתן על רצפת הבית. לאחר שארל רוצח את הקורבנות, כצפוי, מיסטר סמית' שמח ומאוחר יותר שלף אקדח אל עבר ארל במכוניתו. ארל מציע לבצע את הרצח בבית קברות. בבית הקברות מבקש ארל מ"מיסטר סמית'" שירה בו כך שיפול לתוך קבר פתוח. סמית' לוחץ על ההדק, אך האקדח אינו יורה. ארל מגלה ל"מיסטר סמית'" שהוא חיבל באקדח, כדי שיוכל לשנות את דעתו בנוגע למותו. ארל רוצח את "מיסטר סמית'" ומשליך אותו לקבר. דגימת ה-DNA של השתן בזירת הרצח האחרונה תעיד על כך ש"מיסטר סמית'" הוא למעשה "רוצח טביעת האצבע".
לאחר שהוכיח את חפותו, חוזר ארל לחייו הרגילים, ומתחייב לא לרצוח עוד. כעת הוא חושש מבתו אשר לוקה באותה התמכרות, ועלולה לרצוח אותו.
במקביל ארל רומז לטרייסי ש"רוצח טביעת האצבע" אינו מי שהיא חושבת שהוא, ומוציא ממנה פרטים על חייה כמו גם מרמז שפגישתה עם "מיקס" בביתו של באפורד לא הייתה מיקרית אלא "ניתנה לה במתנה" על ידי ארל עצמו (כלומר ניתן להבין מהדברים כי הוא זה שרוקן את דירתו של באופרד ו"שתל" שם את כתובתו של "מיקס").
בסצנה האחרונה, ארל עולה לקומה השנייה לחדר השינה של בתו. כאשר ארל מנשק את בתו שלכאורה ישנה, הבת דוקרת את ארל בגרון באמצעות מספריים וצופה בו מדמם למוות. ארל מתעורר, ומתברר לו שזה היה רק חלום.
הסרט מסתיים בתפילה שבה הוא נפתח- "עזור לי לקבל את מה שאין ביכולתי לשנות".

מקומות צילום

אף על פי שהסרט עצמו מתרחש באורגון, הסרט צולם בשרבפונט, לואיזיאנה.